Zagreb, 09. travnja 2014.

**Predmet: Poziv na sudjelovanje u manifestaciji „Hrvatska volontira!“**

Poštovani,

**Hrvatska mreža volonterskih centara** već četvrtu godinu za redom organizira manifestaciju *Hrvatska volontira!,* mobilizirajući velik broj organizatora volontiranja i volontera u zajedničkom isticanju značaja volontiranja za razvoj suvremenog demokratskog društva u kojem svaki pojedinac ima pravo i odgovornost dati svoj doprinos i u kojem se takav doprinos cijeni.

Manifestacija *Hrvatska Volontira!* ove će se godine održati od **19. do 24. svibnja 2014**., a uključit će veliki broj pojedinaca, organizacija civilnog društva, institucija i tvrtki koje će kroz različite javne akcije u svojim zajednicama promovirati volontiranje. Prošlogodišnja kampanja, održana pod pokroviteljstvom Predsjednika Republike Hrvatske, okupila je **2.154 volontera** koji su kroz **184 volonterske akcije** na području cijele Hrvatske društvu poklonili ukupno **9.250 sati**.

**Ove Vas godine ponovno pozivamo da volontirate s nama – bilo da se radi o već postojećim, redovnim aktivnostima Vaše organizacije ili o nekim novim aktivnostima, pridružite se manifestaciji *Hrvatska volontira!* u tjednu od 19. do 24. svibnja 2014**. Kako svjedoče prošlogodišnje aktivnosti, samo mašta postavlja granice onome što možete napraviti. U 2013. volontiralo se u domovima i bolnicama, podrškom osobama s invaliditetom i slijepim osobama, kroz čišćenje podmorja, ornitoloških rezervata, izletišta i sanjkališta, pripremu komposišta, prikupljanjem drva za ogrijev siromašnima, izradom i prodajom palačinki u humanitarne svrhe... U njihovoj ih različitosti povezuje isti cilj – promovirati volonterske programe različitih organizacijama, vrijednost volontiranja kao građansku vrlinu i naviku srca!

Ove godine naglasak kampanje stavljamo na **volontiranje mladih** te vas **pozivamo da u svoje aktivnosti posebno uključite mlade ljude, o čijim vrijednostima, pogledima i stavu ovisi izgled našeg budućeg društva**. U slanju ovogodišnje poruke podržat će nas i donatori projekta **''Pokreni sebe, promijeni svijet''** financiranog putem programa *IPA 2010 - Pomoć u tranziciji i izgradnja institucija* Europske unije te Grada Zagreba i Ureda za udruge Vlade Republike Hrvatske.

Molimo Vas da informacije o aktivnosti koju planirate provesti unesete u tablicu na sljedećoj stranici po primjeru kako je trenutno popunjena i **pošaljete do 05. svibnja 2014.** na adresu **zvono@os.t-com.hr**. Unesene informacije uvrstiti će se u objedinjeni popis koji će kao takav biti dostupan javnosti objavom kroz medije na nacionalnoj i lokalnoj razini od strane Hrvatske mreže volonterskih centara. Ukoliko ćete prilikom planiranja aktivnosti prepoznati potrebu za podrškom i pomoći oko pronalaska volontera, stojimo Vam na raspolaganju.

Radujemo se što imamo priliku zajednički graditi zajednicu koja može i želi više! Prepoznajemo da vođeni vrijednostima kao što su uzajamnost, povjerenje, pripadnost i osnaživanje, volontiranjem doprinosimo općem dobru slobodnom voljom i zadovoljavamo ljudsku potrebu za sudjelovanjem u društvu!

**„Hrvatska volontira!“ – volontirajte i vi!**

Za dodatne informacije na raspolaganju Vam stoje: UDRUGA „ZVONO“ - Lokalni volonterski centar; Sanja Kurdija, 031 662-535, zvono@os.t-com.hr. Srdačan pozdrav,

Ispred Hrvatske mreže volonterskih centara: Volonterski centar Zagreb, Jela Prgić Znika.

**Podaci o volonterskim aktivnostima u sklopu manifestacije „Hrvatska volontira!“ 19. – 24. svibnja 2014. godine**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ime organizatora aktivnosti** | **Naziv aktivnosti** | **Opis aktivnosti** | **Vrijeme volontiranja** | **Mjesto** | **Broj volontera**  | **Kontakt** | **Dodatno** | **Vrsta organizacije** |
| PRIMJER: Udruga za podršku žrtvama i svjedocima | Volontiranje u Nacinalnom pozivnom centru za žrtve kaznenih djela i prekršaja. | Cilj je omogućiti veću dostupnost linije za podršku što većem broju korisniku kako bi ih informirali o njihovim pravima i načinima ostvarenja prava. | 20. 5. '14. od 11 do 15 sati | Vukovar | 15 | Zrinka Tustonjić, 099 6801 129, zrinka@pzs.hr |  |  udruga |

*Vrsta organizacije - upišite u tablicu vrstu iz sljedećeg popisa: a) udruga, b) javna ustanova, c) zaklada, d) fondacija, e) vjerska zajednica, f) tijela državne uprave, g) jedinica lokalne ili regionalne samouprave, h) turistička zajednica, i) sindikat*

**Molimo Vas da informacije u tablici pošaljete do 05. svibnja 2014. na adresu: zvono@os.t-com.hr.**

**Više informacija pronađite ovdje:**

* o Hrvatskoj mreži volonterskih centara: [www.volontiram.info](http://www.volontiram.info)
* o projektu ''Pokreni sebe, promijeni svijet'': [www.vcz.hr/vcz/pokreni-sebe-promijeni-svijet/](http://www.vcz.hr/vcz/pokreni-sebe-promijeni-svijet/)
* o rezultatima prošlogodišnje kampanje. [www.vcz.hr/info-pult/foto-galerije/hrvatska-volontira-2013/](http://www.vcz.hr/info-pult/foto-galerije/hrvatska-volontira-2013/)